b'\n_START_ARTICLE_\nKre\xc5\xa1imir Saka\xc4\x8d\n_START_PARAGRAPH_\nKre\xc5\xa1imir Saka\xc4\x8d (Zemun, 29. rujna 1930. - Zagreb, 27. svibnja 2011.), hrvatski geolog, paleontolog i muzeolog. Suprug hrvatske muzejske djelatnice Andrejke (Andrijane) \xc5\xbdagar-Saka\xc4\x8d, stru\xc4\x8dnjakinje za unionide.\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en je 1930. godine u Zemunu. U rodnom Zemunu zavr\xc5\xa1io osnovnu \xc5\xa1kolu. Potom prelazi u Zagreb gdje je na II. realnoj mu\xc5\xa1koj gimnaziji maturirao 1949. godine. Studirao je u Zagrebu i diplomirao 1954. godine na Geolo\xc5\xa1kom odsjeku Prirodoslovno-matemati\xc4\x8dkog fakulteta. Na Sveu\xc4\x8dili\xc5\xa1tu u Zagrebu magistrirao geolo\xc5\xa1ke znanosti 1965. godine. Zaposlio se na Institutu za geolo\xc5\xa1ka istra\xc5\xbeivanja 1955. godine. U institutu je radio do 1960. godine. Radio na geolo\xc5\xa1kim istra\xc5\xbeivanjima diljem dr\xc5\xbeave. Od 1961. radi u Geolo\xc5\xa1ko-paleontolo\xc5\xa1kom muzeju, u kojem je zajedno s kolegama Ivanom Crnolatcem, Melitom Pavlovskom i Antom Milanom postavio stalni postav 1968., a 1969. promaknut je u kustosa. Postavio niz izlo\xc5\xbeaba o geologiji i paleontologiji u mati\xc4\x8dnom i drugim muzejima. Od 1978. je muzejski savjetnik, a od 1980. do 1986. ravnatelj muzeja. Do 1995. bio je voditelj Geolo\xc5\xa1ko-paleontolo\xc5\xa1kog odjela Hrvatskoga prirodoslovnog muzeja. Sa suprugom Andrejkom r. \xc5\xbdagar je dijelio veliki dio radnog i \xc5\xbeivotnog vijeka. Njegov znanstveni interes bila su istra\xc5\xbeivanja le\xc5\xbei\xc5\xa1ta boksita i njihova geneza, povijesni aspekti geolo\xc5\xa1ke i paleontolo\xc5\xa1ke struke u Hrvatskoj, ali i speleologijom (o Josipu Poljaku). Prikupio je vrijedan paleontolo\xc5\xa1ki materijal. Znanstveni i stru\xc4\x8dni opis \xc4\x8dini mu preko stotinjak radova znanstvene i znanstveno-popularne naravi. \xc4\x8clan Hrvatskoga geolo\xc5\xa1kog dru\xc5\xa1tva i Hrvatskoga muzejskog dru\xc5\xa1tva, kojem je bio i predsjednik. \xc4\x8clan Muzejskog vije\xc4\x87a. Preminuo je u Zagrebu 2011., samo osam mjeseci poslije svoje supruge.'